Document ID: 32008D0788

DEĊIŻJONI TAL-KUMMISSJONI
tat-3 ta’ Ottubru 2008
li tistabbilixxi l-ammonti netti li jirriżultaw mill-modulazzjoni fakultattiva fil-Portugall għas-snin 2009-2012
(notifikata taħt id-dokument numru C(2008) 5533)
(Il-verżjoni bil-Portugiż biss hija awtentika)
(2008/788/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 378/2007 tas-27 ta’ Marzu 2007 li jistabbilixxi regoli għal modulazzjoni volontarja ta’ pagamenti diretti previsti fir-Regolament (KE) Nru 1782/2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa, u li jemenda r-Regolament (KE) Nru 1290/2005 (1), b’mod partikulari l-Artikolu 4(1) tiegħu,
Billi:
(1)
L-Artikolu 1(1)(b) tar-Regolament (KE) Nru 378/2007 jistipula li l-Istati Membri li, skond l-Artikolu 70(4a) tar-Regolament tal-Kunsill (KE) Nru 1698/2005 tal-20 ta’ Settembru 2005 dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) (2), ġew eżentati mill-obbligu li jikkofinanzjaw l-appoġġ Komunitarju jistgħu japplikaw, matul il-perjodu 2007-2012, tnaqqis imsejjaħ “modulazzjoni fakultattiva” għall-ammonti kollha marbutin mal-ħlasijiet diretti fit-tifsir tal-Artikolu 2(d) tar-Regolament tal-Kunsill (KE) Nru 1782/2003 (3), li stabbilixxa regoli komuni għall-iskemi diretti ta’ appoġġ fil-qafas tal-politika agrikola komuni, kif ukoll ċerti skemi ta’ appoġġ favur il-bdiewa.
(2)
L-Artikolu 2 tar-Regolament (KE) Nru 378/2007 jistipula li, fix-xahrejn ta’ wara d-dħul fis-seħħ tiegħu, l-Istati Membri għandhom jistabbilixxu r-rata annwali ta’ modulazzjoni fakultattiva applikabbli matul il-perjodu 2007-2012 u jinnotifikaw lill-Kummissjoni b’evalwazzjoni tal-okkorrenza tal-applikazzjoni ta’ dik il-modulazzjoni.
(3)
L-ammonti netti li jirriżultaw mill-applikazzjoni tal-modulazzjoni fakultattiva għandhom jiġu stabbiliti abbażi ta’ kalkolu fil-każ ta’ rata nazzjonali waħdanija ta’ modulazzjoni fakultattiva, jew inkella, fil-każ li l-Istati Membri japplikaw rati differenzjati skond ir-reġjun, l-ammonti notifikati mill-Istati Membri skond l-Artikolu 3(2) tar-Regolament (KE) Nru 378/2007.
(4)
Il-Portugall għarraf lill-Kummissjoni li se japplika rata nazzjonali waħdanija ta’ modulazzjoni fakoltattiva ta’ 10 % għas-snin kalendarji 2009-2012.
(5)
Il-Portugall bagħat ukoll evalwazzjoni tal-okkorrenza tal-applikazzjoni ta’ dik il-modulazzjoni.
(6)
Ir-Regolament tal-Kummissjoni (KE) Nru 333/2008 (4) stabbilixxa l-limiti applikabbli għall-ammonti addizzjonali ta’ għajnuna li għandhom jitħallsu lill-Portugall fil-qafas tal-modulazzjoni volontarja pprovduta fir-Regolament (KE) Nru 378/2007.
(7)
Għaldaqstant, jeħtieġ li jiġu stabbiliti l-ammonti netti li jirriżultaw mill-applikazzjoni tal-modulazzjoni fakultattiva fil-Portugall,
ADOTTATA DIN ID-DEĊIŻJONI:
Artikolu 1
L-ammonti netti li jirriżultaw mill-modulazzjoni fakultattiva fil-Portugall għas-snin kalendarji 2009-2012 huma kif ġej:
Sena
2009
2010
2011
2012
Miljuni ta’ EUR
41,6
40,8
40,8
40,8
Artikolu 2
Din id-Deċiżjoni għandha tapplika mis-sena baġitarja 2010.
Artikolu 3
Din id-Deċiżjoni hija indirizzata lir-Repubblika Portugiża.
Magħmul fi Brussell, 3 ta’ Ottubru 2008.

Labels: 18
19
5
6